作者:曹勳
標題:倚闌人
內容:清明池館，芳菲漸晚，晴香滿架籠永晝。翠擁柔條，玉鋪繁蕊，嫋嫋舞低襟袖。秀蓓凝浩露，疑掛六銖衣縐。檀點芳心，體薰清馥，粉容宜拈春風手。肯與芝蘭共嗅。向夜闌凝月，洞戶花、別是素芳依舊。翦取長梢，青蛟噴雪，挽住曉雲爭秀。樓上人未去，常恐風欺雨瘦。紅綃收取，舉觴猶喜，窨得醺醺酒。